CELEX: 22016A1028(01)
Language: mt
Date: 2015-10-09 00:00:00
Title: Ftehim Internazzjonali dwar iż-Żejt taż-Żebbuġa u ż-Żebbuġ tal-Mejda tal-2015

28.10.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 293/4
               
            
         TRADUZZJONI
         KONFERENZA TAN-NAZZJONIJIET UNITI DWAR IL-KUMMERĊ U L-IŻVILUPP
         FTEHIM INTERNAZZJONALI DWAR IŻ-ŻEJT TAŻ-ŻEBBUĠA U Ż-ŻEBBUĠ TAL-MEJDA TAL-2015
         
            
         NAZZJONIJIET UNITI
         ĠINEVRA, 5-9 TA' OTTUBRU 2015
         RIŻOLUZZJONI ADOTTATA MILL-KONFERENZA TAN-NAZZJONIJIET UNITI GĦAN-NEGOZJAR TA' FTEHIM SUĊĊESSUR GĦALL-FTEHIM INTERNAZZJONALI DWAR IŻ-ŻEJT TAŻ-ŻEBBUĠA U Ż-ŻEBBUĠ TAL-MEJDA TAL-2005
         Il-Konferenza tan-Nazzjonijiet Uniti għan-Negozjar ta' Ftehim Suċċessur għall-Ftehim Internazzjonali dwar iż-Żejt taż-Żebbuġa u ż-Żejt tal-Mejda tal-2005,
         
            Wara li ltaqgħet f'Ġinvera mill-5 sad-9 ta' Ottubru 2015,
         
            Tesprimi l-apprezzament tagħha lejn is-Segretarju Ġenerali tal-UNCTAD għall-faċilitajiet u s-servizzi li poġġa għad-dispożizzjoni tagħha,
         
            Tirreġistra l-gratitudni tagħha lejn il-President tal-Konferenza, lejn l-uffiċjali tagħha u lejn is-segretarjat għall-kontribuzzjoni tagħhom,
         
            Wara li stabbilixxiet it-testi awtentiċi tal-Ftehim Internazzjonali dwar iż-Żejt taż-Żebbuġa u ż-Żejt tal-Mejda tal-2015 bl-Ingliż, l-Għarbi, l-Ispanjol u l-Franċiż,
         
                  
                     1.
                  
                  
                     
                        Titlob lis-Segretarju Ġenerali tan-Nazzjonijiet Uniti biex jikkomunika kopji tat-test tal-Ftehim lill-Gvernijiet kollha u lill-korpi intergovernattivi kollha mistiedna għall-Konferenza, għall-kunsiderazzjoni tagħhom;
                  
               
                  
                     2.
                  
                  
                     
                        Titlob lis-Segretarju Ġenerali tan-Nazzjonijiet Uniti jieħu passi sabiex il-Ftehim jinfetaħ għall-iffirmar fil-Kwartieri Ġenerali tan-Nazzjonijiet Uniti, fi New York (Stati Uniti tal-Amerika), mill-1 ta' Jannar 2016 sal-31 ta' Diċembru 2016 inkluża.
                  
               
            It-tieni seduta plenarja
         
         
            9 ta' Ottubru 2015
         
         LISTA TA' STATI U ORGANIZZAZZJONIJIET RAPPREŻENTATI FIL-KONFERENZA TAN-NAZZJONIJIET UNITI GĦAN-NEGOZJAR TA' FTEHIM SUĊĊESSUR GĦALL-FTEHIM INTERNAZZJONALI DWAR IŻ-ŻEJT TAŻ-ŻEBBUĠA U Ż-ŻEBBUĠ TAL-MEJDA TAL-2005 (*1)
         
         
                  
                     1.
                  
                  
                     Ir-rappreżentanti tal-Istati Membri tal-UNCTAD li ġejjin ipparteċipaw fis-sessjoni:
                     
                                 L-Alġerija
                              
                              
                                 Il-Ġordan
                              
                           
                                 L-Arġentina
                              
                              
                                 Il-Latvja
                              
                           
                                 Il-Belġju
                              
                              
                                 Il-Libja
                              
                           
                                 Il-Côte d'Ivoire
                              
                              
                                 Il-Lussemburgu
                              
                           
                                 Ċipru
                              
                              
                                 In-Netherlands
                              
                           
                                 Ir-Repubblika Ċeka
                              
                              
                                 Spanja
                              
                           
                                 L-Eġittu
                              
                              
                                 Ir-Repubblika Għarbija Sirjana
                              
                           
                                 Franza
                              
                              
                                 It-Tuneżija
                              
                           
                                 Il-Ġermanja
                              
                              
                                 It-Turkija
                              
                           
                                 Il-Greċja
                              
                              
                                 L-Ukrajna
                              
                           
                                 Ir-Repubblika Iżlamika tal-Iran
                              
                              
                                 L-Urugwaj
                              
                           
                                 L-Italja
                              
                              
                                 Ir-Repubblika Bolivarjana tal-Venezwela
                              
                           
               
                  
                     2.
                  
                  
                     L-organizzazzjonijiet intergovernattivi li ġejjin kienu rrappreżentati fis-sessjoni:
                     
                                  
                              
                              
                                 L-Unjoni Ewrpea
                              
                           
                                  
                              
                              
                                 Il-Kunsill Internazzjonali taż-Żebbuġ
                              
                           
               
            KAPITOLU I
         
         
            
               Objettivi ġenerali
            
         
         
            Artikolu 1
            Objettivi tal-Ftehim
            1.   FIR-RIGWARD TAL-ISTANDARDIZZAZZJONI U TAR-RIĊERKA
            
            
                        —
                     
                     
                        Il-ħidma għall-armonizzazzjoni ta' leġiżlazzjonijiet nazzjonali u internazzjonali relatati mal-karatteristiċi fiżikokimiċi u organolettiċi taż-żjut taż-żebbuġa, taż-żjut mir-residwi taż-żebbuġ u taż-żebbuġ tal-mejda sabiex jiġi evitat kull tfixkil fil-kummerċ;
                     
                  
                        —
                     
                     
                        It-tmexxija tal-attivitajiet fil-qasam tal-analiżi fiżikokimika u organolettika sabiex jiżdied l-għarfien dwar il-karatteristiċi tal-kompożizzjoni u ta' kwalità tal-prodotti taż-żebbuġ, bil-għan li jinġabru standards internazzjonali li jippermettu:
                        
                                    —
                                 
                                 
                                    Il-Kontroll tal-kwalità tal-prodotti;
                                 
                              
                                    —
                                 
                                 
                                    Il-kummerċ internazzjonali u l-iżvilupp tiegħu;
                                 
                              
                                    —
                                 
                                 
                                    Il-ħarsien tad-drittijiet tal-konsumatur;
                                 
                              
                                    —
                                 
                                 
                                    Il-prevenzjoni tal-prattiki frawdolenti u qarrieqa u l-adulterazzjoni
                                 
                              
                  
                        —
                     
                     
                        It-tisħiħ tar-rwol tal-Kunsill Internazzjonali taż-Żebbuġ bħala forum ta' eċċellenza għall-komunità internazzjonali xjentifika fil-qasam taż-żebbuġ u taż-żejt taż-żebbuġ;
                     
                  
                        —
                     
                     
                        Il-koordinazzjoni ta' studji u ta' riċerki dwar il-kwalitajiet nutrittivi u karatteristiċi intrinsiċi oħrajn taż-żejt taż-żebbuġa u taż-żebbuġ tal-mejda;
                     
                  
                        —
                     
                     
                        L-iffaċilitar tal-iskambju ta' informazzjoni dwar il-flussi tal-kummerċ internazzjonali.
                     
                  2.   FIR-RIGWARD TAL-KULTIVAZZJONI TAŻ-ŻEBBUĠ, TAT-TEKNOLOĠIJA DWAR IŻ-ŻEJT TAŻ-ŻEBBUĠA U TA' KOOPERAZZJONI TEKNIKA
            
            
                        —
                     
                     
                        Il-promozzjoni tal-kooperazzjoni teknika u tar-riċerka u l-iżvilupp fis-settur taż-żebbuġ billi tiġi mħeġġa l-kollaborazzjoni ta' korpi u/jew entitajiet, pubbliċi jew privati, kemm nazzjonali kif ukoll internazzjonali;
                     
                  
                        —
                     
                     
                        It-tmexxija tal-attivitajiet bil-għan li jiġu identifikati, ippreżervati u użati s-sorsi ġenetiċi tas-siġra taż-żebbuġ;
                     
                  
                        —
                     
                     
                        L-istudju tal-interazzjoni bejn il-kultivazzjoni taż-żebbuġ u l-ambjent, b'mod partikolari bil-għan li tiġi promossa l-preservazzjoni ambjentali u l-produzzjoni sostenibbli, u jiġi żgurat l-iżvilupp integrat u sostenibbli tas-settur;
                     
                  
                        —
                     
                     
                        L-inkoraġġiment tat-trasferiment tat-teknoloġija permezz ta' attivitajiet ta' taħriġ fl-oqsma marbutin mas-settur taż-żebbuġ billi jiġu organizzati attivitajiet internazzjonali, reġjonali u nazzjonali;
                     
                  
                        —
                     
                     
                        Il-promozzjoni tal-ħarsien ta' indikazzjonijiet ġeografiċi tal-prodotti taż-żebbuġ f'konformità mal-ftehimiet internazzjonali korrispondenti li għalihom membru jista' jkun parti;
                     
                  
                        —
                     
                     
                        L-inkoraġġiment tal-iskambju ta' informazzjoni u ta' esperjenza fil-qasam fitosanitarju dwar il-kultivazzjoni taż-żebbuġ.
                     
                  3.   FIR-RIGWARD TAL-PROMOZZJONI TAL-PRODOTTI TAŻ-ŻEBBUĠ, TAT-TIXRID TA' INFORMAZZJONI U TAL-EKONOMIJA TAŻ-ŻEBBUĠ
            
            
                        —
                     
                     
                        It-tisħiħ tar-rwol tal-Kunsill Internazzjonali taż-Żebbuġ bħala ċentru dinji ta' dokumentazzjoni u ta' informazzjoni dwar is-siġra taż-żebbuġ u l-prodotti tagħha u bħala punt ta' inkontru għall-operaturi kollha tas-settur;
                     
                  
                        —
                     
                     
                        Il-promozzjoni tal-konsum tal-prodotti taż-żebbuġ, l-espansjoni tal-kummerċ internazzjonali taż-żejt taż-żebbuġa u taż-żebbuġ tal-mejda u l-informazzjoni relatata mal-istandards kummerċjali tal-Kunsill Internazzjonali taż-Żebbuġ;
                     
                  
                        —
                     
                     
                        L-appoġġ tal-attivitajiet fil-livelli internazzjonali u reġjonali li jippromwovu t-tixrid ta' informazzjoni xjentifika ġenerika dwar il-kwalitajiet nuttrittivi, tas-saħħa u oħrajn taż-żejt taż-żebbuġa u taż-żebbuġ tal-mejda bil-għan li tinkiseb informazzjoni aħjar għall-konsumaturi;
                     
                  
                        —
                     
                     
                        L-eżami tal-bilanċi dinjija taż-żejt taż-żebbuġa, taż-żjut mir-residwi taż-żebbuġ u taż-żebbuġ tal-mejda, isiru studji u jiġu proposti miżuri xierqa;
                     
                  
                        —
                     
                     
                        It-tixrid ta' dejta u analiżi ekonomiċi dwar iż-żejt taż-żebbuġa u ż-żebbuġ tal-mejda u jitqiegħdu indikazzjonijiet li jippermettu li jiġi żgurat funzjonament bla xkiel tas-swieq tal-prodotti taż-żebbuġ għad-dispożizzjoni tal-membri;
                     
                  
                        —
                     
                     
                        It-tixrid u l-użu ta' riżultati tal-programmi ta' riċerka u żvilupp dedikati għall-kultivazzjoni taż-żebbuġ u tiġi studjata l-applikabilità tagħhom biex titjieb l-effiċjenza tal-produzzjoni.
                     
                  
         
            KAPITOLU II
         
         
            
               Definizzjonijiet
            
         
         
            Artikolu 2
            Definizzjonijiet għall-finijiet ta' dan il-Ftehim,
            
                        1.
                     
                     
                        “Kunsill Internazzjonali taż-Żebbuġ” tfisser l-organizzazzjoni internazzjonali msemmija fl-Artikolu 3(1), stabbilita bil-għan li jiġu applikati d-dispożizzjonijiet ta' dan il-Fethim.
                     
                  
                        2.
                     
                     
                        “Kunsill tal-Membri” tfisser il-korp tat-teħid ta' deċiżjonijiet tal-Kunsill Internazzjonali taż-Żebbuġ.
                     
                  
                        3.
                     
                     
                        “Parti Kontraenti” tfisser Stat, Osservatur Permanenti fl-Assemblea Ġenerali tan-Nazzjonijiet Uniti, l-Unjoni Ewropea jew organizzazzjoni intergovernattiva kif prevista fl-Artikolu 4(3), li tkun tat il-kunsens tagħha li tintrabat b'dan il-Ftehim.
                     
                  
                        4.
                     
                     
                        It-terminu “membru” jfisser Parti Kontraenti kif definit hawn fuq.
                     
                  
                        5.
                     
                     
                        “Żjut taż-żebbuġa” tfisser żjut li jinkisbu unikament mill-frotta tas-siġra taż-żebbuġ (Olea europaea L.), bl-esklużjoni ta' żjut miksub permezz ta' solvent jew ta' proċessi ta' ri-esterifikazzjoni, u ta' kull taħlit ma' żjut ta' xi tip ieħor. Hija tkopri d-deżinjazzjonijiet li ġejjin: żejt taż-żebbuġa straverġni, żejt taż-żebbuġa verġni, żejt taż-żebbuġa viergecourante, żejt taż-żebbuġa lampante, żejt taż-żebbuġa raffinat u żejt taż-żebbuġa magħmul minn taħlita ta' żejt taż-żebbuġa raffinat u żjut taż-żebbuġa verġni.
                     
                  
                        6.
                     
                     
                        “Żjut mir-residwi taż-żebbuġ” tfisser iż-żejt li jinkiseb bit-trattamenti ta' solventi jew trattamenti fiżiċi oħrajn, bl-esklużjoni ta' żjut miksuba permezz ta' proċessi ta' ri-esterifikazzjoni, u ta' kull taħlit ma' żjut ta' xi tip ieħor. Hija tkopri d-deżinjazzjonijiet li ġejjin: żejt mir-residwi taż-żebbuġ mhux raffinat, żejt mir-residwi taż-żebbuġ raffinat u żejt mir-residwi taż-żebbuġ magħmul minn taħlita ta' żejt mir-residwi taż-żebbuġ raffinat u żjut taż-żebbuġ verġni.
                     
                  
                        7.
                     
                     
                        “Żebbuġ tal-mejda” tfisser il-prodott imħejji minn frott mhux imħassar ta' varjetajiet tas-siġra taż-żebbuġ ikkultivata magħżulin għall-produzzjoni taż-żebbuġ b'mod partikolari adattat għall-preservazzjoni, u soġġetti għal trattamenti adatti jew proċessar adatt u offerti għall-kummerċ u għall-konsum finali.
                     
                  
                        8.
                     
                     
                        “Prodotti taż-żebbuġ” tfisser il-prodotti kollha taż-żebbuġ li jittieklu, b'mod partikolari ż-żjut taż-żebbuġa, iż-żjut mir-residwi taż-żebbuġ u ż-żebbuġ tal-mejda.
                     
                  
                        9.
                     
                     
                        “Prodotti sekondarji taż-żebbuġ” tfisser b'mod partikolari l-prodotti li ġejjin mid-daqs tas-siġra taż-żebbuġ u mill-industrija tal-prodotti taż-żebbuġ kif ukoll dawk li ġejjin minn użi alternattivi tal-prodotti tas-settur.
                     
                  
                        10.
                     
                     
                        “Sena tal-kultivazzjoni taż-żebbuġ” tfisser il-perjodu li jibda mill-1 ta' Settembru tas-sena n sal-31 ta' Awwissu tas-sena n+1 għaż-żebbuġ tal-mejda u l-perjodu li jibda mill-1 ta' Ottubru tas-sena n sat-30 ta' Settembru tas-sena n+1 għaż-żejt taż-żebbuġa. Għan-naħa t'isfel tad-dinja, dan il-perjodu jikkorrispondi għas-sena kalendarja n għaż-żebbuġ tal-mejda u ż-żejt taż-żebbuġa.
                     
                  
                        11.
                     
                     
                        “Standards kummerċjali” tfisser l-istandards adottati mill-Kunsill Internazzjonali taż-Żebbuġ permezz tal-Kunsill tal-Membri tiegħu, applikabbli għaż-żjut taż-żebbuġa, għaż-żjut mir-residwi taż-żebbuġ u għaż-żebbuġ tal-mejda.
                     
                  
         
            KAPITOLU III
         
         
            
               Dispożizzjonijiet istituzzjonali
            
         
         
            Sezzjoni I
         
         
            
               Istituzzjoni, korpi, funzjonijiet, privileġġi u immunitajiet
            
         
         
            Artikolu 3
            Struttura u Kwartieri Ġenerali tal-Kunsill Internazzjonali taż-Żebbuġ
            
               1.   Il-Kunsill Internazzjonali taż-Żebbuġ għandu jwettaq il-funzjonijiet tiegħu permezz tal-korpi li ġejjin:
               
                           —
                        
                        
                           Il-Kunsill tal-Membri;
                        
                     
                           —
                        
                        
                           Il-President u l-Viċi President;
                        
                     
                           —
                        
                        
                           Il-Kumitat għall-Affarijiet Amministrattivi u Finanzjajri u kull kumitat u sottokumitat ieħor; kif ukoll
                        
                     
                           —
                        
                        
                           Is-segretarjat eżekuttiv.
                        
                     
            
               2.   Il-Kunsill Internazzjonali taż-Żebbuġ għandu jkun stabbilit f'Madrid (Spanja), għal matul dan il-Ftehim, sakemm ma jkunx ġie deċiż mod ieħor mill-Kunsill tal-Membri.
            
         
         
            Artikolu 4
            Membri tal-Kunsill Internazzjonali taż-Żebbuġ
            
               1.   Kull Parti Kontraenti li taderixxi tkun membru tal-Kunsill Internazzjonali taż-Żebbuġ fis-sens li tkun tat il-kunsens tagħha li tintrabat b'dan il-Ftehim.
            
            
               2.   Kull membru għandu jikkontribwixxi għall-objettivi msemmija fl-Artikolu 1 ta' dan il-Ftehim.
            
            
               3.   F'dan il-Ftehim, it-terminu “Gvern” għandu jitqies li jinkludi wkoll ir-rappreżentanti ta' kull Stat, Osservatur Permanenti fl-Assemblea Ġenerali tan-Nazzjonijiet Uniti, l-Unjoni Ewropea u kull organizzazzjoni intergovernattiva li għandha responsabbiltajiet kumparabbli fin-negozjar, l-iffirmar, il-konklużjoni, ir-ratifika u l-implimentazzjoni ta' ftehimiet internazzjonali, b'mod partikolari ftehimiet dwar il-prodotti bażiċi.
            
         
         
            Artikolu 5
            Privileġġi u immunitajiet
            
               1.   Il-Kunsill Internazzjonali taż-Żebbuġ għandu jkollu personalità legali. B'mod partikolari għandu jkollu l-kapaċità li jikkuntratta, jakkwista u jiddisponi minn proprjetà mobbli u immobbli u li jistitwixxi proċeduri legali. Huwa ma għandux is-setgħa li jissellef il-flus.
            
            
               2.   L-istatus, il-privileġġi u l-immunitajiet tal-Kunsill Internazzjonali taż-Żebbuġ, kif ukoll tad-Direttur Eżekuttiv tiegħu, tal-uffiċjali għolja u tal-persunal tiegħu, u tal-esperti u rappreżentanti ta' membri li jinsabu fit-territorju tal-Gvern ospitanti biex iwettqu l-funzjonijiet tagħhom, għandhom ikunu regolati mill-ftehim dwar il-kwartieri ġenerali konkluż bejn il-Gvern ospitanti u l-Kunsill Internazzjonali taż-Żebbuġ.
            
            
               3.   Safejn tippermetti l-leġiżlazzjoni tiegħu, il-Gvern tal-Istat fejn il-Kunsill Internazzjonali taż-Żebbuġ għandu l-kwartieri ġenerali tiegħu għandu jeżenta mit-taxxi l-ħlas li l-Kunsill Internazzjonali taż-Żebbuġ jagħti lill-persunal tiegħu kif ukoll l-assi, id-dħul u beni oħrajn tal-Kunsill Internazzjonali taż-Żebbuġ.
            
            
               4.   Il-Kunsill Internazzjonali taż-Żebbuġ jista' jikkonkludi ma' membru wieħed jew aktar il-ftehimiet konnessi mal-privileġġi u l-immunitajiet li jistgħu jkunu meħtieġa biex tiġi żgurata l-applikazzjoni xierqa ta' dan il-Ftehim.
            
         
         
            Artikolu 6
            Il-kompożizzjoni tal-Kunsill Internazzjonali taż-Żebbuġ
            
               1.   Il-Kunsill Internazzjonali taż-Żebbuġ għandu jikkonsisti mill-membri kollha tal-Kunsill Internazzjonali taż-Żebbuġ.
            
            
               2.   Kull membru għandu jagħżel ir-rappreżentant tiegħu fil-Kunsill Internazzjonali taż-Żebbuġ.
            
         
         
            Artikolu 7
            Setgħat u funzjonijiet tal-korpi
            1.   Il-Kunsill tal-Membri
            
                        (a)
                     
                     
                        Il-Kunsill tal-Membri għandu jkun magħmul minn rappreżentant għal kull membru. Kull membru jista' wkoll jaħtar sostitut wieħed jew aktar u konsulent wieħed jew aktar għar-rappreżentant tiegħu.
                        Il-Kunsill tal-Membri huwa l-ogħla awtorità u l-korp tat-teħid ta' deċiżjonijiet tal-Kunsill Internazzjonali taż-Żebbuġ u għandu jeżerċita s-setgħat kollha u jwettaq il-funzjonijiet kollha li huma meħtieġa biex jintlaħqu l-objettivi ta' dan il-Ftehim.
                     
                  
                        (b)
                     
                     
                        Il-Kunsill tal-Membri huwa inkarigat biex japplika d-dispożizzjonijiet ta' dan il-Ftehim. Għal dan il-għan, huwa jieħu deċiżjonijiet u jadotta rakkomandazzjonijiet sakemm is-setgħat jew il-funzjonijiet ta' dan il-qasam ma jkunx inkarigat bihom b'mod espliċitu d-Direttur Eżekuttiv.
                        Kull deċiżjoni jew rakkomandazzjoni adottata skont il-Ftehim Internazzjonali qabel dan il-Ftehim u li jkunu għadhom fis-seħħ fil-mument tad-dħul fis-seħħ ta' dan il-Ftehim għandhom jibqgħu japplikaw sakemm ma jkunux kuntrarji għal dan il-Ftehim jew jiġu revokati mill-Kunsill tal-Membri.
                     
                  
                        (c)
                     
                     
                        Għall-finijiet tal-applikazzjoni ta' dan il-Ftehim, il-Kunsill tal-Membri għandu jadotta f'konformità mad-dispożizzjonijiet tal-imsemmi Ftehim:
                        
                                    i)
                                 
                                 
                                    Regoli ta' Proċedura;
                                 
                              
                                    ii)
                                 
                                 
                                    Regolament finanzjarju;
                                 
                              
                                    iii)
                                 
                                 
                                    Regolamenti tal-persunal, bil-kunsiderazzjoni ta' dispożizzjonijiet applikabbli għall-uffiċjali ta' organizzazzjonijiet intergovernattivi simili;
                                 
                              
                                    iv)
                                 
                                 
                                    Organigramma u deskrizzjoni tal-impjieg;
                                 
                              
                                    v)
                                 
                                 
                                    Kwalnukwe proċedura meħtieġa għall-funzjonament tal-Kunsill Internazzjonali taż-Żebbuġ.
                                 
                              
                  
                        (d)
                     
                     
                        Il-Kunsill tal-Membri għandu jadotta u jippubblika rapport annwali dwar l-attivitajiet tiegħu u dwar il-funzjonament ta' dan il-Ftehim, kif ukoll rapporti, studji jew dokumenti oħrajn li huwa jqis utli u meħtieġa.
                     
                  2.   Il-President u l-Viċi President
            
                        (a)
                     
                     
                        Il-Kunsill tal-Membri għandu wkoll jaħtar President u Viċi President għal sena minn fost id-delegazzjonijiet tal-membri. Fil-każ li l-President jew il-Viċi President ikun il-Kap tad-Delegazzjoni meta jippresjedi l-laqgħat, id-dritt tiegħu li jipparteċipa fid-deċiżjonijiet tal-Kunsill tal-Membri għandu jiġi eżerċitat minn membru ieħor tad-delegazzjoni tiegħu.
                     
                  
                        (b)
                     
                     
                        Mingħajr preġudizzju għas-setgħat jew il-funzjonijiet tad-Direttur Eżekuttiv minn dan il-Ftehim jew f'konformità ma' dan il-Ftehim, il-President għandu jippresjedi s-sessjonijiet tal-Kunsill tal-Membri, imexxi d-diskussjonijiet bil-għan li jiffaċilita l-proċess tat-teħid ta' deċiżjonijiet u jeżerċita r-responsabbiltajiet u l-funzjonijiet l-oħrajn kollha relatati definiti f'dan il-Ftehim u/jew speċifikati fir-Regoli ta' Proċedura.
                     
                  
                        (c)
                     
                     
                        Fit-twettiq tal-funzjonijiet tiegħu, il-President għandu jkun responsabbli lejn il-Kunsill tal-Membri.
                     
                  
                        (d)
                     
                     
                        Il-Viċi President għandu jissostitwixxi l-President fl-assenza tiegħu u, f'dan il-każ, huwa għandu jkollu l-istess setgħat u l-istess dmirijiet bħall-President meta jinħatar biex jieħu post dan tal-aħħar.
                     
                  
                        (e)
                     
                     
                        Il-President u l-Viċi President ma għandhomx jitħallsu. Fil-każ ta' assenza temporanja kemm tal-President u tal-Viċi President jew f'każ ta' assenza permanenti ta' wieħed minnhom jew tat-tnejn li huma, il-Kunsill tal-Membri għandhu jaħtar, minn fost id-delegazzjonijiet tal-membri, uffiċjali ġodda, temporanji jew permanenti kif xieraq.
                     
                  3.   Il-Kumitat għall-Affarijiet Amministrattivi u Finanzjajri, kumitati u sottokumitati oħrajn
            Sabiex jiffaċilita x-xogħol tal-Kunsill tal-Membri, il-Kunsill għandu s-setgħa li jikkostitwixxi, apparti l-Kumitat għall-Affarijiet Amministrattivi u Finanzjajri msemmi fl-Artikolu 13 ta' dan il-Ftehim, il-kumitati u s-sotto kumitati li huwa jqis xierqa biex jgħinuh fit-twettiq tal-funzjonijiet li ngħataw lilu mill-imsemmi Ftehim.
            4.   Segretarjat Eżekuttiv
            
                        (a)
                     
                     
                        Il-Kunsill Internazzjonali taż-Żebbuġ għandu jkollu segretarjat eżekuttiv li jinkludi Direttur Eżekuttiv, uffiċjali għolja u persunal hekk kif inhuma meħtieġa biex iwettqu l-kompiti li jirriżultaw minn dan il-Ftehim. Il-funzjonijiet tad-Direttur Eżekuttiv u tal-uffiċjali għolja huma regolati mir-Regoli ta' Proċedura li jistabbilixxi, b'mod partikolari, il-kompiti li huma assenjati lilhom.
                     
                  
                        (b)
                     
                     
                        Il-kunsiderazzjoni dominanti fir-reklutaġġ tal-persunal tas-segretarjat eżekuttiv hija l-ħtieġa li jiġu żgurati l-ogħla livelli fir-rigward tal-effiċjenza, tal-kompetenza u tal-integrità. Il-persunal tas-segretarjat eżekuttiv, b'mod partikolari d-Direttur Eżekuttiv, l-uffiċjali għolja u l-ħaddiema sekondarji fil-ġestjoni, huma reklutati fuq il-bażi tal-prinċipju tal-alternanza proporzjonata bejn il-membri u tal-bilanċ ġeografiku.
                     
                  
                        (c)
                     
                     
                        Il-Kunsill tal-Membri għandu jaħtar lid-Direttur Eżekuttiv u l-uffiċjali għolja għal terminu ta' erba' snin. Il-Kunsill tal-Membri jista', skont id-dispożizzjonijiet tal-Artikolu 10(4)(b), jiddeċiedi li jġedded jew itawwal kwalunkwe impennn għal mandat uniku b'tul ta' żmien massimu ta' erba' snin.
                        Il-Kunsill tal-Membri għandu jistabbilixxi t-termini tal-ħatra tagħhom fid-dawl tat-termini tal-ħatra applikabbli għal uffiċjali korrispondenti ta' organizzazzjonijiet internazzjonali simili.
                     
                  
                        (d)
                     
                     
                        Id-Direttur Eżekuttiv għandu jaħtar il-persunal skont id-dispożizzjonijiet imsemmija f'dan il-Ftehim u skont ir-regolamenti tal-persunal. Id-Direttur Eżekuttiv għandu jiżgura li l-ħatriet kollha jirrispettaw il-prinċipji msemmija fil-paragrafu 4(b) ta' dan l-Artikolu u għandu jirrapporta dwar dan lill-Kumitat għall-Affarijiet Amministrattivi u Finanzjajri.
                     
                  
                        (e)
                     
                     
                        Id-Direttur Eżekuttiv għandu jkun l-ogħla uffiċjal amministrattiv tal-Kunsill Internazzjonali taż-Żebbuġ u huwa għandu jkun responsabbli quddiem il-Kunsill tal-Membri għat-twettiq tal-funzjonijiet inkarigati lilu fl-amministrazzjoni u l-funzjonament tal-Ftehim. Id-Direttur Eżekuttiv għandu jwettaq il-funzjonijiet tiegħu u jieħu d-deċiżjonijiet ta' ġestjoni fuq bażi kolleġjali mal-uffiċjali għolja skont id-dispożizzjonijiet tar-Regoli ta' Proċedura.
                     
                  
                        (f)
                     
                     
                        Id-Direttur Eżekuttiv, l-uffiċjali għolja u l-membri l-oħrajn tal-persunal ma għandhomx iwettqu xi attivitajiet li jagħmlu profitt f'xi wieħed mis-setturi varji tal-industrija tal-kultivazzjoni taż-żebbuġ u tal-prodotti taż-żebbuġ.
                     
                  
                        (g)
                     
                     
                        Id-Direttur Eżekuttiv, l-uffiċjali għolja u l-persunal ma għandhomx ifittxu jew jirċievu struzzjonijiet fir-rigward tal-funzjonijiet fdati lilhom taħt dan il-Ftehim minn xi membru jew minn xi awtorità esterna għall-Kunsill Internazzjonali taż-Żebbuġ. Huma għandhom iżommu lura milli jieħdu xi azzjoni li tista' tirrifletti fuq il-pożizzjoni tagħhom bħala uffiċjali internazzjonali responsabbli biss lejn il-Kunsill tal-Membri. Il-membri għandhom jirrispettaw il-karattru esklussiv internazzjonali tar-responsabbiltajiet tad-Direttur Eżekuttiv, l-uffiċjali għolja u l-persunal u għandhom jevitaw milli jinfluwenzawhom fit-twettiq tar-responsabbiltajiet tagħhom.
                     
                  
         
            Sezzjoni 2
         
         
            
               Il-funzjonament tal-Kunsill tal-Membri
            
         
         
            Artikolu 8
            Sessjonijiet tal-Kunsill tal-Membri
            
               1.   Il-Kunsill tal-Membri għandu jiltaqa' fil-kwartieri ġenerali tal-Kunsill Internazzjonali taż-Żebbuġ sakemm ma jkunx ġie deċiż mod ieħor minnu. Jekk, fuq l-istedina ta' xi membru, il-Kunsill tal-Membri jiddeċiedi li jiltaqa' band'oħra, dak il-membru għandu jġorr in-nefqa żejda li din tinvolvi għall-baġit tal-Kunsill Internazzjonali taż-Żebbuġ lil hinn minn dik li ssir meta jkollu sessjoni fil-Kwartieri Ġenerali.
            
            
               2.   Il-Kunsill tal-Membri għandu jiltaqa' f'sessjoni ordinarja darbtejn fis-sena.
            
            
               3.   Il-Kunsill tal-Membri għandu jiltaqa' f'sessjoni speċjali f'kull ħin fuq it-talba ta':
               
                           (a)
                        
                        
                           Il-President;
                        
                     
                           (b)
                        
                        
                           Mill-inqas tliet membri.
                        
                     
            
               4.   Is-sessjonijiet għandhom jitħabbru b'avviż mill-inqas 60 jum qabel id-data tal-ewwel seduta f'każ ta' sessjoni ordinarja u jekk ikun posibbli 30 jum iżda mhux inqas minn 21 jum qabel id-data tal-ewwel laqgħa f'każ ta' sessjoni speċjali. L-ispejjeż tad-delegazzjonijiet għall-Kunsill tal-Membri għandhom jitħallsu mill-membri kkonċernati.
            
            
               5.   Kull membru jista', b'notifika bil-miktub indirizzata lis-segretarjat eżekuttiv qabel jew matul sessjoni ordinarja jew speċjali, jawtorizza membru ieħor biex jirrappreżenta l-interessi tiegħu u jeżerċita d-dritt tiegħu li jipparteċipa fid-deċiżjonijiet matul is-sessjoni inkwistjoni tal-Kunsill tal-Membri. Membru ma jistax jirrappreżenta aktar minn membru ieħor fi kwalunkwe sessjoni tal-Kunsill tal-Membri.
            
            
               6.   Kwalunkwe parti terza jew entità li bi ħsiebha taderixxi ma' dan il-Ftehim u/jew li għandha interess dirett fl-attivitajiet tal-Kunsill Internazzjonali taż-Żebbuġ tista', fuq inizjattiva tagħha stess jew fuq stedina mill-Kunsill tal-Membri u b'kunsens minn qabel ta' dan tal-aħħar, tassisti bħala osservatur għal kull jew parti minn sessjoni jew mis-sessjonijiet mogħtija tal-Kunsill tal-Membri.
            
            
               7.   L-osservaturi mhumiex meqjusa bħala membri u lanqas ma għandhom is-setgħa li jieħdu deċiżjonijiet jew id-dritt li jivvutaw.
            
         
         
            Artikolu 9
            Kworum tas-sessjonijiet
            
               1.   Il-kworum meħtieġ għal sessjoni ordinarja jew speċjali tal-Kunsill tal-Membri għandu jkun verifikat darba fil-jum tal-ftuħ tas-sessjoni. Huwa jikkonsisti fil-preżenza jew ir-rappreżentanza, skont l-Artikolu 8(5), ta' mill-inqas tliet kwarti tal-membri kollha.
            
            
               2.   Jekk il-kworum imsemmi fil-paragrafu ta' hawn fuq ma jintlaħaqx fil-ftuħ tas-sessjoni, il-President għandu jipposponi s-sessjoni għal 24 siegħa. Il-kworum meħtieġ għall-ftuħ tas-sessjoni fil-ħin il-ġdid stabbilit mill-President għandu jkun kostitwit mill-preżenza jew ir-rappreżentanza ta' mill-inqas żewġ terzi tal-membri kollha.
            
            
               3.   In-numru attwali tal-membri meħtieġa sabiex jintlaħaq il-kworum għandu jkun in-numru sħiħ mingħajr postijiet deċimali li jirriżulta mill-applikazzjoni tal-proporzjonijiet imsemmijin hawn fuq fir-rigward tan-numru totali tal-membri.
            
         
         
            Artikolu 10
            Deċiżjonijiet tal-Kunsill tal-Membri
            
               1.   Id-deċiżjonijiet tal-Kunsill tal-Membri għandhom jittieħdu b'kunsens. Id-deċiżjonijiet kollha meħudin taħt dan l-Artikolu għandhom jittieħdu mill-membri preżenti jew mir-rappreżentanti awtorizzati biex jivvutaw skont l-Artikolu 16(6). Il-membri jimpenjaw ruħhom biex jagħmlu l-isforzi kollha biex isolvu b'kunsens kull kwistjoni pendenti.
            
            
               2.   Sabiex kwalunkwe deċiżjoni tal-Kunsill tal-Membri tiġi adottata, hija meħtieġa l-preżenza jew ir-rappreżentanza ta' mill-inqas il-maġġor parti tal-membri kollha li jkollhom id-dritt li jivvutaw skont l-Artikolu 16(6).
            
            
               3.   Il-kunsens għandu japplika għad-deċiżjonijiet kollha meħudin li jirrigwardaw:
               
                           (a)
                        
                        
                           L-esklużjoni ta' membri skont l-Artikolu 34;
                        
                     
                           (b)
                        
                        
                           Il-paragrafi 6 u 10 tal-Artikolu 16;
                        
                     
                           (c)
                        
                        
                           L-emendi ta' dan il-Ftehim jew it-terminazzjoni ta' dan il-Ftehim skont l-Artikolu 32 u l-Artikolu 36;
                        
                     
                           (d)
                        
                        
                           Il-koopreazzjoni ma' organizzazzjonijiet oħrajn skont l-Artikolu 12(2).
                        
                     
            
               4.   Għal deċiżjonijiet oħrajn, jekk il-kunsens ma jintlaħaqx f'perjodu stabbilt mill-President, għandha tapplika l-proċedura speċifikata hawn taħt.
               
                           (a)
                        
                        
                           
                              It-teħid ta' deċiżjonijiet dwar l-istandards kummerċjali u r-regoli ta' implimentazzjoni msemmijin fil-paragrafu fl-Artikolu 7(1)(c) ta' dan il-Ftehim:
                           
                           
                                        
                                    
                                    
                                       Bħala regola ġenerali, huma biss id-deċiżjonijiet li jkun intlaħaq kunsens dwarhom fil-livell meħtieġ kif stabbilit mill-Kunsill Internazzjonali taż-Żebbuġ fir-Regoli ta' Proċedura tiegħu li għandhom jiġu sottomessi lill-Kunsill tal-Membri għall-adozzjoni.
                                    
                                 
                                        
                                    
                                    
                                       Fil-każ fejn il-kunsens ma jintlaħaqx fil-livell meħtieġ skont il-proċedura applikabbli, id-deċiżjoni għandha terġa' tiġi ppreżentata lill-Kunsill tal-Membri flimkien ma' rapport li juri d-diffikultajiet li tfaċċaw waqt il-proċess u kull rakkomandazzjoni xierqa.
                                    
                                 
                                        
                                    
                                    
                                       Il-Kunsill tal-Membri għandu jagħmel sforz biex jieħu d-deċiżjoni inkwistjoni b'kunsens tal-membri preżenti jew rappreżentati u li jkollhom id-dritt li jivvutaw skont l-Artikolu 16(6).
                                    
                                 
                                        
                                    
                                    
                                       Jekk il-kunsens ma jistax jintlaħaq, id-deċiżjoni għandha tiġi posposta għas-sessjoni ordinarja jew speċjali li jmiss.
                                    
                                 
                                        
                                    
                                    
                                       Jekk f'dik is-sessjoni il-kunsens jibqa' ma jintlaħaqx, id-deċiżjoni għandha, jekk ikun possibbli, tiġi posposta għal mill-inqas 24 siegħa.
                                    
                                 
                                        
                                    
                                    
                                       Jekk il-kunsens ma jintlaħaqx f'dan il-perjodu, id-deċiżjoni għandha titqies bħala mhux adottata sakemm ma tkunx rifjutata minn mill-inqas kwart tal-membri jew minn membru wieħed jew aktar li għandhom total ta' mill-inqas 100 ishma ta' parteċipazzjoni.
                                    
                                 
                     
                           (b)
                        
                        
                           
                              Kwalunkwe deċiżjoni oħra mhux imsemmija f'dan l-Artikolu, fil-paragrafu 4(a) hawn fuq:
                           
                           
                                        
                                    
                                    
                                       Jekk il-kunsens ma jintlaħaqx f'perjodu stabbilit mill-President, il-membri għandhom jivvutaw skont id-dispożizzjonijiet li ġejjin:
                                    
                                 
                                        
                                    
                                    
                                       Kull deċiżjoni għandha titqies adottata meta tkun ġabret mill-inqas il-maġġoranza tal-voti tal-membri li jirrappreżentaw mill-inqas 86 % tal-ishma ta' parteċipazzjoni tal-membri skont il-paragrafu 1 ta' dan l-Artikolu.
                                    
                                 
                     
            
               5.   Il-proċeduri tal-votazzjoni u tar-rappreżentanza msemmijin f'dan l-Artikolu mhumiex applikabbli għall-membri li ma jissodisfawx il-kundizzjonijiet imsemmijin fl-Artikolu 16 ta' dan il-Ftehim, sakemm il-Kunsill ma jkunx iddeċieda mod ieħor skont l-istess Artikolu.
            
            
               6.   Il-Kunsill tal-Membri jista' jieħu deċiżjonijiet mingħajr ma jżomm sessjoni, permezz ta' skambju ta' korrispondenza bejn il-President u l-membri, sakemm ebda membru, bl-esklużjoni ta' dawk li jħallsu b'lura, ma joġġezzjona għal din il-proċedura. Ir-regoli ta' implimentazzjoni ta' din il-proċedura ta' konsultazzjoni għandhom jiġu stabbiliti mill-Kunsill tal-Membri fir-Regoli ta' Proċedura tiegħu. Kull deċiżjoni hekk meħuda għandha tiġi kkomunikata lill-membri kollha mis-segretarjat eżekuttiv mill-aktar fis possibbli u għandha tiddaħħal fir-rapport finali tas-sessjoni li jmiss tal-Kunsill tal-Membri.
            
         
         
            Artikolu 11
            Ishma ta' parteċipazzjoni
            
               1.   Il-membri flimkien għandhom 1 000 ishma ta' parteċipazzjoni. Dawn l-ishma għandhom ikunu ugwali għall-kontribuzzjonijiet finanzjarji u għad-drittijiet tal-vot tal-membri.
            
            
               2.   L-ishma ta' parteċipazzjoni għandhom jitqassmu fost il-membri fuq bażi prorata mal-bażi ta' dejta ta' kull membru, ikkalkulati permezz ta' din il-formula:
               
                            
                        
                        
                           q = 1/3 (p1 + p2) + 1/3 (e1 + e2) + 1/3 (i1 + i2)
                        
                     F'din il-formula, il-parametri huma medji mfissra f'eluf ta' tunellati metriċi, kwalunkwe frazzjoni ta' elf tunellata metrika 'l fuq min-numru sħiħ ma jiġix ikkunsidrat. Ma jista' jkun hemm l-ebda frazzjoni ta' sehem ta' parteċipazzjoni.
               
                  q: Bażi ta' dejta użata fuq bażi prorata tal-ishma ta' parteċipazzjoni
               
                  p1: Produzzjoni medja taż-żejt taż-żebbuġa tal-aħħar sitt snin ta' kultivazzjonijiet taż-żebbuġ
               
                  p2: Produzzjoni medja taż-żebbuġ tal-mejda tal-aħħar sitt snin ta' kultivazzjonijiet taż-żebbuġ, mibdul f'żejt taż-żebbuġa ekwivalenti minn koeffiċjent ta' konverżjoni ta' 16 %
               
                  e1: Il-medja tal-esportazzjonijiet (doganali) taż-żejt taż-żebbuġa tal-aħħar sitt snin kalendarji li jikkorrispondu għas-snin indikati bħala t-tmiem ta' kultivazzjonijiet taż-żebbuġ għall-kalkolu ta' p1
               
                  e2: Il-medja tal-esportazzjonijiet (doganali) taż-żebbuġ tal-mejda tal-aħħar sitt snin kalendarji li jikkorrispondu għas-snin indikati bħala t-tmiem ta' kultivazzjonijiet taż-żebbuġ għall-kalkolu ta' p2, mibdul f'żejt taż-żebbuġa ekwivalenti minn koeffiċjent ta' konverżjoni ta' 16 %
               
                  i1: Il-medja tal-importazzjonijiet (doganali) taż-żejt taż-żebbuġa tal-aħħar sitt snin kalendarji li jikkorrispondu għas-snin indikati bħala t-tmiem ta' kultivazzjonijiet taż-żebbuġ għall-kalkolu ta' p1
               
                  i2: Il-medja tal-importazzjonijiet (doganali) taż-żebbuġ tal-mejda tal-aħħar sitt snin kalendarji li jikkorrispondu għas-snin indikati bħala t-tmiem ta' kultivazzjonijiet taż-żebbuġ għall-kalkolu ta' p2, mibdul f'żejt taż-żebbuġa ekwivalenti minn koeffiċjent ta' konverżjoni ta' 16 %.
            
            
               3.   L-ishma ta' parteċipazzjoni tal-bidu ser jitniżżlu fl-Anness A ma' dan il-Ftehim. Huma jiġu stabbiliti skont il-medja tad-dejta għall-aħħar sitt snin ta' kultivazzjonijiet taż-żebbuġ u s-snin kalendarji li għalihom id-dejta finali hija disponibbli.
            
            
               4.   L-ebda membru ma jista' jżomm inqas minn ħames ishma ta' parteċipazzjoni. Jekk ir-riżultat ta' kalkolu huwa inqas minn ħames ishma ta' parteċipazzjoni għal membru individwali, is-sehem ta' parteċipazzjoni ta' dak il-membru jitla' għal ħamsa u dak ta' membri oħrajn jonqos b'mod proporzjonali.
            
            
               5.   Il-Kunsill tal-Membri, fit-tieni sessjoni ordinarja tiegħu ta' kull sena kalendarja għandu jadotta l-ishma ta' parteċipazzjoni kkalkolati taħt dan l-Artikolu. Mingħajr preġudizzju għall-paragrafu 6 ta' dan l-Artikolu, din id-distribuzzjoni għandha tidħol fis-seħħ is-sena li ġejja.
            
            
               6.   Meta kwalunkwe Gvern fis-sens tal-Artikolu 4(3) isir jew jieqaf ikun Parti għal dan il-Ftehim, jew membru jibdel l-istatus tiegħu skont l-Artikolu 16(8), il-Kunsill tal-Membri għandu, għas-sena li jmiss, iqassam l-ishma ta' paretċipazzjoni mill-ġdid b'mod proprozjonali għan-numru ta' ishma ta' parteċipazzjoni miżmuma minn kull membru, soġġett għall-kundizzjonijiet stabbiliti f'dan l-Artikolu. Fil-każ ta' adeżjoni ma' dan il-Ftehim jew l-irtirar minn dan il-Ftehim matul is-sena attwali, it-tqassim mill-ġdid isir biss għall-votazzjoni.
            
         
         
            Artikolu 12
            Kooperazzjoni ma' organizzazzjonijiet oħrajn
            
               1.   Il-Kunsill Internazzjonali taż-Żebbuġ jista' jagħmel arranġamenti biex jikkonsulta u jikkoopera man-Nazzjonijiet Uniti u mal-korpi speċjalizzati tagħhom, b'mod partikolari l-Konferenza tan-Nazzjonijiet Uniti dwar il-Kummerċ u l-Iżvilupp, ma' organizzazzjonijiet intergovernattivi oħrajn xierqa u organizzazzjonijiet internazzjonali u reġjonali rilevanti. Tali dispożizzjonijiet jistgħu jinkludu ftehimiet ta' kollaborazzjoni ma' istituzzjonijiet finanzjarji li jistgħu jikkontribwixxu fl-objettivi msemmijin fl-ewwel Artikolu ta' dan il-Ftehim.
            
            
               2.   Kull ftehim ta' kollaborazzjoni stabbilit bejn il-Kunsill Internazzjonali taż-Żebbuġ u l-organizzazzjonijiet u/jew l-istituzzjonijiet internazzjonali msemmijin qabel li jimplika obbligi importanti għall-Kunsill Internazzjonali taż-Żebbuġ għandu jirċievi l-approvazzjoni minn qabel tal-Kunsill tal-Membri skont l-Artikolu 10(3).
            
            
               3.   L-applikazzjoni ta' dan l-Artikolu hija regolata mir-Regoli ta' Proċedura tal-Kunsill Internazzjonali taż-Żebbuġ.
            
         
         
            KAPITOLU IV
         
         
            
               Kumitat għall-Affarijiet Amministrattivi u Finanzjarji
            
         
         
            Artikolu 13
            Kumitat għall-Affarijiet Amministrattivi u Finanzjarji
            
               1.   Il-Kunsill tal-Membri għandu jikkostitwixxi Kumitat għall-Affarijiet Amministrattivi u Finanzjarji li jkun jinkludi mill-inqas rappreżentant ta' kull membru. Il-Kumitat għall-Affarijiet Amministrattivi u Finanzjarji għandu jiltaqa' mill-inqas darbtejn fis-sena, qabel kull sessjoni tal-Kunsill tal-Membri.
            
            
               2.   Il-Kumitat għall-Affarijiet Amministrattivi u Finanzjarji għandu jkun responsabbli għall-funzjonijiet deskritti f'dan il-Ftehim u fir-Regoli ta' Proċedura. B'mod partikolari, għandu jkun responsabbli biex:
               
                           —
                        
                        
                           Jeżamina l-programm tax-xogħol annwali tas-segretarjat eżekuttiv dwar il-funzjonament tal-Istituzzjoni, b'mod partikolari fir-rigward tal-baġit, ir-regoli finanzjarji, ir-regoli interni u statutorji, qabel ma jippreżentah għall-adozzjoni lill-Kunsill tal-Membri fit-tieni sessjoni ordinarja tiegħu tas-sena kalendarja;
                        
                     
                           —
                        
                        
                           Jissorvelja l-implimentazzjoni tal-istandards tal-kontroll intern definiti fir-Regoli ta' Proċedura tal-Kunsill Internazzjonali taż-Żebbuġ u l-kontroll tal-implimentazzjoni tad-dispożizzjonijiet finanzjarji msemmijin f'dan il-Ftehim;
                        
                     
                           —
                        
                        
                           Jeżamina l-proġett tal-baġit annwali tal-Kunsill Internazzjonali taż-Żebbuġ propost mid-Direttur Eżekuttiv. Il-proġett tal-baġit propost mill-Kumitat għall-Affarijiet Amministrattivi u Finanzjarji biss għandu jiġi ppreżentat lill-Kunsill tal-Membri għall-adozzjoni;
                        
                     
                           —
                        
                        
                           Jeżamina u jippreżenta kull sena l-kontijiet għas-sena finanzjarja preċedenti lill-Kunsill tal-Membri għall-adozzjoni fl-ewwel sessjoni ordinarja tiegħu tas-sena kalendarja, flimkien ma' kull dispożizzjoni oħra dwar kwistjonijiet finanzjarji u amminsitrattivi;
                        
                     
                           —
                        
                        
                           Jifforma opinjonijiet u rakkomandazzjonijiet dwar kwistjonijiet marbutin mal-implimentazzjoni ta' dan il-Ftehim;
                        
                     
                           —
                        
                        
                           Jeżamina u jirrapporta lill-Kunsill tal-Membri dwar talbiet ta' sħubija minn membri ġodda jew fir-rigward tal-irtirar ta' membru mill-Kunsill Internazzjonali taż-Żebbuġ;
                        
                     
                           —
                        
                        
                           Jeżamina l-konformità mal-prinċipji msemmijin fl-Artikolu 7 dwar il-ħatriet tal-persunal tas-segretarjat eżekuttiv u ta' kwistjonijiet oħrajn dwar l-affarijiet amministrattivi u organizzattivi.
                        
                     
            
               3.   Barra minn dawk il-funzjonijiet elenkati f'dan l-Artikolu, il-Kumitat għall-Affarijiet Amministrattivi u Finanzjarji għandu jeżerċita kull funzjoni oħra ddelegata lilu mill-Kunsill fir-Regoli ta' Proċedura u/jew fir-regolament finanzjarju.
            
            
               4.   Il-Kunsill tal-Membri għandu jistabbilixxi u jadotta regoli dettaljati fir-Regoli ta' Proċedura tiegħu għall-applikazzjoni ta' dawn id-dispożizzjonijiet.
            
         
         
            KAPITOLU V
         
         
            
               Dispożizzjonijiet finanzjarji
            
         
         
            Artikolu 14
            Baġit
            
               1.   Is-sena finanzjarja għandha tikkorrispondi għas-sena kalendarja.
            
            
               2.   Għandu jkun hemm baġit wieħed li jinkludi żewġ kapitoli:
               
                           —
                        
                        
                           Kapitolu I: Amministrazzjoni;
                        
                     
                           —
                        
                        
                           Kapitolu II: L-operat, inklużi b'mod partikolari l-istandardizzazzjoni, il-kooperazzjoni teknika u l-promozzjoni.
                        
                     Il-Kunsill tal-Membri għandu jiddeċiedi dwar kwalunkwe subtaqsima meħtieġa addizzjonali billi jqis l-objettivi tal-Kunsill Internazzjonali taż-Żebbuġ.
            
            
               3.   Il-baġit għandu jkun iffinanzjat minn:
               
                           (a)
                        
                        
                           Il-kontribuzzjoni ta' kull membru li l-ammont tagħha huwa stabbilit b'mod proporzjonali għall-ishma ta' parteċipazzjoni tiegħu kif stabbiliti skont l-Artikolu 11 ta' dan il-Ftehim;
                        
                     
                           (b)
                        
                        
                           Is-sussidji u l-kontribuzzjonijiet volontarji tal-membri, li għandhom ikunu regolati mid-dispożizzjonijet inkorporati fi ftehim stabbilit bejn il-Kunsill Internazzjonali taż-Żebbuġ u l-membru donatur;
                        
                     
                           (c)
                        
                        
                           Id-donazzjonijiet tal-gvern u/jew ta' sorsi oħrajn;
                        
                     
                           (d)
                        
                        
                           Kontribuzzjonijiet supplementari, f'forom oħrajn, inklużi servizzi, apparat xjentifiku u tekniku u/jew impjegati li jistgħu jissodisfaw il-ħtiġijiet ta' programmi approvati;
                        
                     
                           (e)
                        
                        
                           Kwalunkwe dħul ieħor.
                        
                     
            
               4.   Bħala parti mill-iżvilupp tal-kooperazzjoni internazzjonali, il-Kunsill Internazzjonali taż-Żebbuġ għandu jagħmel li jista' biex jikseb l-għajnuna finanzjarja u/jew teknika indispensabbli, hekk kif tista' tinkiseb minn korpi kompetenti internazzjonali, reġjonali jew nazzjonali, finanzjarji jew oħrajn.
               L-ammonti ta' hawn fuq għandhom jiġu assenjati mill-Kunsill tal-Membri għall-baġit tiegħu.
            
            
               5.   L-ammonti tal-baġit li ma jiġux kommessi matul sena kalendarja jistgħu jiġu riportati fis-snin kalendarji ta' wara bħala finanzjament bil-quddiem tal-baġit kif speċifikat fir-regolament finanzjarju.
            
         
         
            Artikolu 15
            Fondi oħrajn
            Barra l-baġit imsemmi fl-Artikolu 14, il-Kunsill Internazzjonali taż-Żebbuġ jista' jingħata fondi oħrajn li l-objettiv, il-funzjonament u l-ġustifikazzjoni għalihom għandhom ikunu regolati mir-Regoli ta' Proċedura.
            Il-Kunsill tal-Membri jista' wkoll jawtorizza lis-segretarjat eżekuttiv biex jimmaniġġa fondi ta' partijiet terzi. Il-kundizzjonijiet u l-ambitu ta' tali awtorizzazzjoni u l-obbligi li jirriżultaw mill-ġestjoni ta' tali fondi għandhom ikunu stabbiliti fir-regolament finanzjarju.
         
         
            Artikolu 16
            Ħlas tal-kontribuzzjonijiet
            
               1.   Fit-tieni sessjoni tiegħu tas-sena kalendarja, il-Kunsill tal-Membri għandu jiddetermina l-ammont globali tal-baġit imsemmi fl-Artikolu 14 ta' dan il-Ftehim, kif ukoll il-kontribuzzjoni li għandha titħallas minn kull membru għas-sena kalendarja li jmiss. Din il-kontribuzzjoni għandha tiġi kkalkulata abbażi ta' ishma ta' parteċipazzjoni ta' kull membru bħal kif stabbilit fl-Artikolu 11 ta' dan il-Ftehim.
            
            
               2.   Il-Kunsill tal-Membri għandu jistabbilixxi l-kontribuzzjoni inizjali ta' kull membru li jsir Parti għal dan il-Ftehim wara d-dħul fis-seħħ tiegħu. Din il-kontribuzzjoni hija stabbilita abbażi ta' ishma ta' parteċipazzjoni attribwiti lill-membru konċernat skont l-Artikolu 11 ta' dan il-Ftehim kif applikat għall-perjodu li jifdal sal-aħħar tas-sena. L-ammont ta' kontribuzzjoni li għandu jitħallas mill-membri l-oħrajn għas-sena finanzjarja attwali ma għandux jinbidel.
            
            
               3.   Il-kontribuzzjonijiet għandhom ikunu jistgħu jitħallsu f'euros u għandhom isiru dovuti fl-ewwel jum tas-sena finanzjarja, jiġifieri fl-1 ta' Jannar ta' kull sena.
               Il-kontribuzzjonijiet tal-membri għas-sena finanzjarja li fiha jingħaqdu mal-Kunsill Internazzjonali taż-Żebbuġ għandhom isiru dovuti fid-data meta jsiru membri.
            
            
               4.   Jekk, erba' xhur wara d-data li fiha jsiru dovuti l-kontribuzzjonijiet, membru ma jkunx ħallas il-kontribuzzjoni sħiħa tiegħu, is-segretarjat eżekuttiv għandu jikteb lill-membru kkonċernat fi żmien sebat ijiem biex jitolbu jagħmel il-pagament.
            
            
               5.   Jekk, hekk kif jiskadu xahrejn mid-data tat-talba tas-segretarjat eżekuttiv, il-membru inkwistjoni jkun għadu ma ħallasx il-kontribuzzjoni tiegħu, id-dritt tiegħu li jieħu sehem fil-votazzjoni tal-Kunsill tal-Membri jiġi sospiż sal-ħlas sħiħ tal-kontribuzzjoni.
               Il-karigi elettivi tar-rappreżentanti tal-membru kkonċernat fi ħdan il-Kunsill tal-Membri, il-kumitati u s-sottokumitati u l-parteċipazzjoni tagħhom fl-attivitajiet iffinanzjati mill-Kunsill Internazzjonali taż-Żebbuġ għandhom jiġu wkoll sospiżi għas-sena li jmiss.
            
            
               6.   Fl-ewwel sessjoni ordinarja tiegħu tas-sena kalendarja jew fis-sessjoni speċjali ta' wara d-data ta' skadenza stabbilita għall-ħlas tal-kontribuzzjonijiet, il-Kunsill tal-Membri għandu jkun infurmat dwar in-nuqqas ta' pagament minn membru tal-kontribuzzjoni tiegħu. Il-Kunsill tal-Membri, ħlief il-membru li jħallas b'lura, jista', wara li jkun sema' dan tal-aħħar u wara li jkun qies is-sitwazzjoni partikolari tiegħu, bħal sitwazzjoni ta' kunflitt, diżastru naturali jew diffikultajiet ta' aċċess għas-servizzi finanzjarji internazzjonali, jieħu kwalunkwe deċiżjoni oħra b'kunsens. Il-Kunsill tal-Membri jista' jadatta l-programm tax-xogħol tas-segretarjat eżekuttiv fid-dawl tal-kontribuzzjonijiet effettivament imħallsin mill-membri.
            
            
               7.   Id-dispożizzjonijiet tal-paragrafi 5 u 6 ta' dan l-Artikolu għandhom japplikaw sal-ħlas sħiħ tal-kontribuzzjonijiet tiegħu mill-membru kkonċernat.
            
            
               8.   Wara sentejn konsekuttivi ta' kontribuzzjonijiet mhux imħallsin, il-Kunsill tal-Membri, wara li jkun sema' l-membru li jħallas b'lura, jista' jiddeċiedi li dan ma jibqax jibbenefika mid-drittijiet mogħtija lilu bħala membru iżda li jista' jipparteċipa fis-sessjonijiet bħala osservatur fis-sens tal-Artikolu 8(7).
            
            
               9.   Kull membru li jirtira mill-Ftehim għandu jibqa' responsabbli li jwettaq kwalunkwe mill-obbligi finanzjarji tiegħu taħt dan il-Ftehim u ma għandux id-dritt għal kwalunkwe rimborż tal-kontribuzzjonijiet finanzjarji diġà mħallsin.
            
            
               10.   Il-Kunsill tal-Membri fl-ebda każ ma jista' jeħles membru mill-obbligi finanzjarji tiegħu taħt dan il-Ftehim. Il-Kunsill tal-Membri jista' jiddeċiedi b'kunsens li jiskeda mill-ġdid l-obbligi finanzjarji tal-membri attwali u preċedenti.
            
         
         
            Artikolu 17
            Kontroll
            
               1.   Il-kontroll finanzjarju tal-Kunsill Internazzjonali taż-Żebbuġ għandu jsir mill-Kumitat għall-Affarijiet Amministrattivi u Finanzjarji.
            
            
               2.   Ir-rapporti finanzjarji tal-Kunsill Internazzjonali taż-Żebbuġ dwar is-sena kalendarja preċedenti, iċċertifikati minn awditur indipendenti, għandhom jiġu ppreżentati lill-Kumitat għall-Affarijiet Amministrattivi u Finanzjarji. Wara l-analiżi mill-Kumitat tal-kontijiet, huwa għandu, fl-ewwel sessjoni ordinarja tiegħu tas-sena kalendarja, jissottometti opinjoni lill-Kunsill tal-Membri għall-approvazzjoni u l-pubblikazzjoni.
               Fil-qafas tax-xogħol tal-imsemmi awditjar hawn fuq, l-awditur indipendenti għandu jivverifika l-konformità mar-regolament finanzjarju fis-seħħ kif ukoll il-funzjonament u l-effiċjenza ta' mekkaniżmi interni ta' kontroll eżistenti u għandu jirreġistra x-xogħol li sar u l-inċidenti skoperti f'rapport annwali, li għandu jiġi ppreżentat lill-Kumitat għall-Affarijiet Amministrattivi u Finanzjarji.
               Dan ir-rapport tal-awditur għandu jiġi ppreżentat lill-Kunsill tal-Membri fl-ewwel sessjoni ordinarja tiegħu.
               Il-Kunsill tal-Membri għandu jaħtar lill-awditur indipendenti li għandu jkun responsabbli biex janalizza l-kontijiet annwali tal-Kunsill Internazzjonali taż-Żebbuġ u biex ifassal ir-rapport imsemmi hawn fuq kemm skont id-dispożizzjonijiet tar-regolament finanzjarju kif ukoll skont ir-regoli ta' implimentazzjoni tiegħu.
            
            
               3.   Barra minn hekk, fl-ewwel sessjoni ordinarja tiegħu tas-sena kalendarja, il-Kunsill tal-Membri għandu jeżamina u jadotta r-rapport finanzjarju li jkopri s-sena kalendarja preċedenti u li huwa relatat ma':
               
                           —
                        
                        
                           Il-verifika tal-ġestjoni tal-fondi, tal-assi u tal-flus kontanti tal-Kunsill Internazzjonali taż-Żebbuġ;
                        
                     
                           —
                        
                        
                           Ir-regolarità tal-operazzjonijiet finanzjarji u l-konformità tagħhom mar-regoli u r-regolamenti u d-dispożizzjonijiet baġitarji fis-seħħ.
                        
                     
            
               4.   Il-kontrolli ex post tat-tranżazzjonijiet huma żgurati mill-awdituri indipendenti skont id-dispożizzjonijiet tar-regolament finanzjarju.
            
            
               5.   Fuq il-bażi ta' analiżi tar-riskju, minimu ta' tliet membri jistgħu jitolbu lill-Kunsill għall-awtorizzazzjoni biex iwettqu kontrolli tal-attivitajiet tal-Kunsill Internazzjonali taż-Żebbuġ sabiex jiżguraw ir-rispett tar-regoli fis-seħħ u tal-prinċipji ta' ġestjoni tajba finanzjarja u trasparenti.
               Il-kontrolli jitwettqu b'kollaborazzjoni mill-qrib mal-membri tas-segretarjat eżekuttiv tal-Kunsill Internazzjonali taż-Żebbuġ skont ir-regoli u l-proċeduri definiti fir-Regoli ta' Proċedura u fir-regolament finanzjarju tal-Kunsill Internazzjonali taż-Żebbuġ.
               Ir-rapport rilevanti għandu jiġi ppreżentat lill-Kunsill tal-Membri fl-ewwel sessjoni plenarja wara li jitlesta r-rapport.
            
         
         
            Artikolu 18
            Likwidazzjoni
            
               1.   Fil-każ ta' xoljiment u qabel dan, il-Kunsill tal-Membri għandu jieħu l-miżuri stipulati fl-Artikolu 35(1).
            
            
               2.   Malli jiskadi dan il-Ftehim, l-assi tal-Kunsill Internazzjonali taż-Żebbuġ u l-ammonti kollha mhux kommessi li ġejjin mill-fondi msemmijin fl-Artikolu 14 għandhom jitħallsu lill-membri fuq bażi prorata tat-total tal-ishma ta' parteċipazzjoni tagħhom fis-seħħ f'dak il-mument.
               Il-kontribuzzjonijiet volontarji u l-għotjiet imsemmijin fl-Artikolu 14 kif ukoll l-ammonti kollha mhux kommessi msemmijin fl-Artikolu 15 għandhom jitħallsu lura lill-membri, lid-donaturi jew lill-partijiet terzi kkonċernati.
            
         
         
            KAPITOLU VI
         
         
            
               Dispożizzjonijiet dwar l-istandardizzazzjoni
            
         
         
            Artikolu 19
            Deżinjazzjonijiet u definizzjonijiet ta' żjut taż-żebbuġa, żjut mir-residwi taż-żebbuġ u żebbuġ tal-mejda
            
               1.   Id-deżinjazzjonijiet u d-definizzjonijiet ta' żjut taż-żebbuġa, żjut mir-residwi taż-żebbuġ u żebbuġ tal-mejda huma deskritti fl-Annessi B u C ta' dan il-Ftehim.
            
            
               2.   Il-Kunsill tal-Membri jista' jagħmel dawk l-emendi kollha li huwa jqis neċessarji jew xierqa għad-deżinjazzjonijiet u d-definizzjonijiet taż-żjut, iż-żjut mir-residwi taż-żebbuġ u ż-żebbuġ tal-mejda previsti fl-Anness B u C ta' dan il-Ftehim.
            
         
         
            Artikolu 20
            Impenji tal-Membri
            
               1.   Il-membri tal-Kunsill Internazzjonali taż-Żebbuġ jimpenjaw ruħhom biex fil-kummerċ internazzjonali tagħhom japplikaw id-deżinjazzjonijiet stabbiliti fl-Annessi B u C u jħeġġu l-applikazzjoni tagħhom fil-kummerċ nazzjonali tagħhom.
            
            
               2.   Il-membri jimpenjaw ruħhom biex fil-kummerċ nazzjonali u internazzjonali tagħhom ineħħu kull użu tad-deżinjazzjoni “żejt taż-żebbuġa”, waħdu jew flimkien ma' termini oħrajn, li ma jkunx konformi ma' dan il-Ftehim. Fl-ebda każ id-deżinjazzjoni “żejt taż-żebbuġa” ma għandha tintuża waħidha biex tirreferi għal żjut mir-residwi taż-żebbuġ.
            
            
               3.   Il-Kunsill tal-Membri għandu jiddetermina l-istandards fir-rigward tal-kriterji ta' kwalità u ta' purezza applikabbli għall-kummerċ internazzjonali tal-membri.
            
            
               4.   Il-membri għandhom jiżguraw il-protezzjoni tal-indikazzjonijiet ġeografiċi fit-territorju tagħhom, fis-sens tal-Artikolu 22(1) tal-Ftehim dwar id-Drittijiet tal-Proprjetà Intellettwali relatati mal-Kummerċ (Ftehim TRIPS), dwar il-prodotti msemmijin minn dan il-Ftehim, skont ir-regoli, il-proċeduri u l-impenji internazzjonali applikabbli, b'mod partikolari l-Artikolu 1 tal-Ftehim TRIPS.
            
            
               5.   Il-membri għandhom, fuq talba, jiskambjaw informazzjoni dwar l-indikazzjonijiet ġeografiċi protetti fit-territorju tagħhom, b'mod partikolari għat-tisħiħ tal-protezzjoni ġuridika ta' dawn l-indikazzjonijiet kontra kull prattika li tista' taffettwa ħażin l-awtentiċità tagħhom jew tkun ta' ħsara għar-reputazzjoni tagħhom.
            
            
               6.   Il-membri għandhom is-setgħa li jadottaw inizjattivi maħsuba biex jinfurmaw lill-konsumaturi bil-karatteristiċi speċifiċi ta' indikazzjonijiet ġeografiċi protetti fit-territorju tagħhom u biex iżidu l-valur ta' dawn l-indikazzjonijiet, skont id-dispożizzjonijet legali applikabbli.
            
         
         
            Artikolu 21
            Tikketta internazzjonali ta' garanzija tal-Kunsill Internazzjonali taż-Żebbuġ
            Il-Kunsill tal-Membri jista' jipprevedi dispożizzjojnijiet għall-applikazzjoni tat-tikketta internazzjonali ta' garanzija li tiżgura r-rispett ta' standards internazzjonali tal-Kunsill Internazzjonali taż-Żebbuġ. L-applikazzjoni ta' dan l-Artikolu u tad-dispożizzjonijiet ta' kontroll għandhom ikunu definiti fir-Regoli ta' Proċedura.
         
         
            KAPITOLU VII
         
         
            
               Dispożizzjonijiet ġenerali
            
         
         
            Artikolu 22
            Obbligi ġenerali
            Il-membri ma għandhom jadottaw l-ebda miżura li tmur kontra l-obbligi tagħhom skont dan il-Ftehim u l-objettivi ġenerali definiti fl-Artikolu 1.
         
         
            Artikolu 23
            Obbligi finanzjarji tal-membri
            L-obbligi finanzjarji ta' kull membru fir-rigward tal-Kunsill Internazzjonali taż-Żebbuġ u ta' membri oħrajn għandhom ikunu limitati għall-obbligi li jirriżultaw mill-Artikolu 16 dwar il-kontribuzzjonijiet għall-baġits imsemmijin fl-istess Artikolu.
         
         
            Artikolu 24
            Aspetti ambjentali u ekoloġiċi
            Il-membri għandhom debitament iqisu t-titjib ta' prattiki fl-istadji kollha tal-produzzjoni taż-żebbuġ u taż-żejt taż-żebbuġa sabiex jiżguraw l-iżvilupp ta' kultivazzjoni taż-żebbuġ sostenibbli u jimpenjaw ruħhom biex jimplimentaw kull azzjoni li titqies neċessarja mill-Kunsill tal-Membri bil-għan ta' titjib jew li jsolvu kwalunkwe problema li tinsab f'dan il-qasam.
         
         
            Artikolu 25
            Informazzjoni
            Il-membri jimpenjaw ruħhom biex jagħmlu disponibbli u jfornu lill-Kunsill Internazzjonali taż-Żebbuġ l-istatistika, data u dokumentazzjoni kollha li huwa jeħtieġ biex iwettaq il-funzjonijiet tiegħu skont dan il-Ftehim, u b'mod partikolari kull informazzjoni li jeħtieġ biex jistabbilixxi l-bilanċi għaż-żejt taż-żebbuġa, iż-żjut mir-residwi taż-żebbuġa u ż-żebbuġ tal-mejda u biex jikseb tagħrif dwar il-politika nazzjonali tal-membri għall-prodotti taż-żebbuġ.
         
         
            Artikolu 26
            Tilwim u ilmenti
            
               1.   Kull tilwim relatat mal-interpretazzjoni jew l-applikazzjoni ta' dan il-Ftehim u li mhuwiex solvut permezz ta' negozjar, għandu, fuq talba ta' membru wieħed jew aktar li jkunu partijiet għat-tilwim, jiġi riferut lill-Kunsill tal-Membri, li għandu jieħu deċiżjoni fl-assenza tal-membru jew membri kkonċernati wara li jieħu l-opinjoni, fejn xieraq, ta' kumitat konsultattiv. Il-kompożizzjoni u d-dettalji operattivi ta' dan il-kumitat għandhom jiġu stabbiliti fir-Regoli ta' Proċedura.
            
            
               2.   Opinjoni motivata mill-kumitat konsultattiv għandha tintbagħat lill-Kunsill tal-Membri, li f'kull ċirkostanza għandu jsolvi d-disputa wara li jikkunsidra l-fatti rilevanti kollha.
            
            
               3.   Kwalunkwe ilment dwar in-nuqqas ta' xi membru, il-President jew il-Viċi President meta jaġixxi bħala President, mill-obbligi tagħhom skont dan il-Ftehim għandu, fuq it-talba ta' membru li jagħmel l-ilment, jiġi riferut lill-Kunsill tal-Membri. Il-Kunsill tal-Membri għandu jieħu deċiżjoni fl-assenza tal-parti jew tal-partijiet involuti wara konsultazzjoni mal-partijiet ineteressati u, fejn xieraq, wara l-opinjoni tal-kumitat konsultattiv imsemmi fil-paragrafu 1 ta' dan l-Artikolu. Il-kundizzjonijiet ta' applikazzjoni ta' dan il-paragrafu għandhom ikunu speċifikati aktar fir-Regoli ta' Proċedura.
            
            
               4.   Jekk il-Kunsill tal-Membri jikkonkludi li xi membru kiser dan il-Ftehim, huwa jista' jew jimponi fuq dak il-membru sanzjonijiet, li jvarjaw minn sempliċi twissija għal sospensjoni tad-dritt ta' dak il-membru li jipparteċipa fid-deċiżjonijiet tal-Kunsill tal-Membri sa meta jkun issodisfa l-obbligi tiegħu, jew, skont il-proċedura prevista fl-Artikolu 34, jeskludih milli jipperteċipa fil-Ftehim. Il-membru inkwistjoni għandu d-dritt ta' rikorsfl-aħħar istanza għall-Qorti Internazzjonali tal-Ġustizzja.
            
            
               5.   Jekk il-Kunsill tal-Membri jqis li l-President, jew il-Viċi President meta bħala l-President, ma jissodisfax il-kompiti tiegħu skont dan il-Ftehim jew skont ir-Regoli ta' Proċedura, huwa jista', fuq it-talba ta' mill-inqas 50 % tal-membri preżenti, jiddeċiedi li jissospendi temporanjament, jew għal sessjoni jew għal perjodu ta' żmien aktar twil, is-setgħat u l-funzjonijiet li jingħataw lill-President jew lill-Viċi President f'dan il-Ftehim jew fir-Regoli ta' Proċedura u li jaħtar sostitut minn fost il-membri tal-Kunsill. L-applikazzjoni ta' dan il-paragrafu għandha tkun speċifikata aktar fir-Regoli ta' Proċedura.
            
            
               6.   Fil-każ ta' tilwim relatat ma' tranżazzjonijiet li għandhom x'jaqsmu maż-żjut taż-żebbuġa, iż-żjut mir-residwi taż-żebbuġ jew iż-żebbuġ tal-mejda, il-Kunsill Internazzjonali taż-Żebbuġ jista' jagħmel rakkomandazzjonijiet xierqa lill-membri dwar il-ħolqien u l-funzjonar ta' uffiċċju internazzjonali ta' konċiljazzjoni u arbitraġġ li jkun responsabbli għat-trattament ta' kwalunkwe tali tilwim.
            
         
         
            Artikolu 27
            Depożitarju
            Is-Segretarju Ġenerali tan-Nazzjonijiet Uniti b'dan huwa nominat depożitarju ta' dan il-Ftehim.
         
         
            Artikolu 28
            Firma, ratifika, aċċettazzjoni u approvazzjoni
            
               1.   Dan il-Ftehim għandu jkun miftuħ għall-iffirmar, fil-Kwartieri Ġenerali tal-Organizzazzjoni tan-Nazzjonijiet Uniti mill-1 ta' Jannar 2016 sal-31 ta' Diċembru 2016 inkluż, mill-partijiet għall-Ftehim Internazzjonali dwar iż-Żejt taż-Żebbuġa u ż-Żebbuġ tal-Mejda tal-2005, u mill-Gvernijiet mistiedna għall-Konferenza tan-Nazzjonijiet Uniti għan-Negozjar ta' Ftehim Suċċessur għall-Ftehim Internazzjonali dwar iż-Żejt taż-Żebbuġa u ż-Żebbuġ tal-Mejda tal-2005.
            
            
               2.   Dan il-Ftehim għandu jkun suġġett għar-ratifika, l-aċċettazzjoni jew l-approvazzjoni mill-Gvernijiet firmatarji skont il-proċeduri kostituzzjonali rispettivi tagħhom.
            
            
               3.   Kull Gvern imsemmi fl-Artikolu 4(3) jista':
               
                           (a)
                        
                        
                           Mal-iffirmar ta' dan il-Ftehim, jiddikjara bil-mkitub li dik il-firma tesprimi l-kunsens tiegħu li jintrabat b'dan il-Ftehim (firma definittiva); jew
                        
                     
                           (b)
                        
                        
                           Wara li jiffirma dan il-Ftehim, jirratifikah, jaċċettah jew japprovah billi jiddepożita strument biex dan iseħħ mad-depożitarju.
                        
                     
            
               4.   L-istrumenti tar-ratifika, l-aċċettazzjoni jew l-approvazzjoni għandhom jiġu ddepożitati għand id-depożitarju.
            
         
         
            Artikolu 29
            Adeżjoni
            
               1.   Dan il-Ftehim għandu jkun miftuħ għall-adeżjoni minn kull Gvern kif definit fl-Artikolu 4(3) li jista' jaderixxi ma' dan il-Ftehim skont il-kundizzjonijiet li għandhom jiġu stabbiliti mill-Kunsill tal-Membri, li għandhom jinkludu b'mod partikolari n-numru ta' ishma ta' parteċipazzjoni u limitu ta' żmien għad-depożitu tal-istrumenti ta' adeżjoni. Dawn il-kundizzjonijiet għandhom jiġu trażmessi mill-Kunsill tal-Membri lid-depożitarju. Il-proċedura għall-ftuħ ta' proċess ta' adeżjoni, għan-negozjati tal-adeżjoni u d-dispożizzjonijiet relatati għandhom jiġu stabbiliti mill-Kunsill tal-Membri fir-Regoli ta' Proċedura.
            
            
               2.   Meta jiġu konklużi n-negozjati tal-adeżjoni speċifikati fir-Regoli ta' Proċedura, il-Kunsill tal-Membri għandu jieħu deċiżjoni dwar l-adeżjoni skont il-proċedura prevista fl-Artikolu 10.
            
            
               3.   Fil-mument tal-adeżjoni, il-Parti Kontraenti għandha tiġi elenkata fl-Anness A ta' dan il-Ftehim, b'indikazzjoni tal-ishma ta' parteċipazzjoni kif stabbiliti fil-kundizzjonijiet ta' adeżjoni.
            
            
               4.   L-adeżjoni għandha ssir effettiva permezz tad-depożitu ta' strument ta' adeżjoni mad-depożitarju. L-istrumenti ta' adeżjoni għandhom jiddikjaraw li l-Gvern jaċċetta l-kundizzjonijiet kollha stabbiliti mill-Kunsill Internazzjonali taż-Żebbuġ.
            
         
         
            Artikolu 30
            Notifika tal-applikazzjoni provviżorja
            
               1.   Gvern firmatarju li għandu l-intenzjoni jirratifika, jaċċetta jew japprova dan il-Ftehim, jew kwalunkwe Gvern li għalih il-Kunsill tal-Membri stabbilixxa kundizzjonijiet ta' adeżjoni iżda li għadu ma setax jiddepożita l-istrumenti tiegħu, f'kull ħin, jista' jinnotifika lid-depożitarju li huwa ser japplika dan il-Ftehim b'mod provviżorju meta jidħol fis-seħħ skont l-Artikolu 31, jew, jekk ikun diġa fis-seħħ, f'data speċifika.
            
            
               2.   Gvern li jkun innotifika, skont il-paragrafu 1 ta' dan l-Artikolu, li jkun ser japplikah b'mod provviżorju, għandu japplika dan il-Ftehim meta dan jidħol fis-seħħ, jew, jekk ikun diġà daħal fis-seħħ, f'data speċifikata u għandu, minn dak iż-żmien, ikun Parti Kontraenti. Huwa jibqa' Parti Kontraenti sad-data tad-depożitu tal-istrument tiegħu ta' ratifika, aċċettazzjoni, approvazzjoni jew adeżjoni.
            
         
         
            Artikolu 31
            Id-dħul fis-seħħ
            
               1.   Dan il-Ftehim għandu jidħol definittivament fis-seħħ fl-1 ta' Jannar 2017 bil-kundizzjoni li mill-inqas ħamsa mill-Partijiet Kontraenti li jinsabu fost dawk imsemmijin fl-Anness A ma' dan il-Ftehim u li jirrappreżentaw mill-inqas 80 % tal-ishma ta' parteċipazzjoni fuq total ta' 1 000 ishma ta' parteċipazzjoni, ikunu iffirmaw dan il-Ftehim b'mod definittiv jew ikunu rratifikawh, aċċettawh jew approvawh, jew ikunu aċċedew għalih.
            
            
               2.   Jekk, fl-1 ta' Jannar 2017, dan il-Ftehim ma jkunx daħal fis-seħħ skont il-paragrafu 1 ta' dan l-Artikolu, huwa għandu jidħol fis-seħħ b'mod provviżorju jekk sa dik id-data xi Partijiet Kontraenti li jissodisfaw il-ħtiġijiet ta' perċentwali tal-paragrafu 1 ta' dan l-Artikolu jkunu ffirmaw dan il-Ftehim definittivament jew ikunu rratifikawh, aċċettawh jew approvawh, jew ikunu nnotifikaw lid-depożitarju li huma sejrin japplikaw dan il-Ftehim b'mod provviżorju.
            
            
               3.   Jekk, sal-31 ta' Diċembru 2016, ma jkunux ġew sodisfatti r-rekwiżiti tad-dħul fis-seħħ taħt il-paragrafu 1 jew 2 ta' dan l-Artikolu, id-depożitarju għandu jistieden lil dawk il-Partijiet Kontraenti li jkunu ffirmaw definittivament dan il-Ftehim jew li jkunu rratifikawh, aċċettawh jew approvawh, jew li jkunu nnotifikaw li huma jkunu ser japplikaw dan il-Ftehim b'mod provviżorju, biex jiddeċiedu jekk iġibux fis-seħħ dan il-Ftehim definittivament jew b'mod provviżorju bejniethom, kollu kemm hu jew parti minnu, f'dik id-data hekk li huma jistgħu jistabbilixxu.
            
            
               4.   Għal kull Parti Kontraenti li tiddepożita strument ta' ratifika, aċċettazzjoni, approvazzjoni jew adeżjoni wara d-dħul fis-seħħ ta' dan il-Ftehim, dan il-Ftehim għandu jidħol fis-seħħ fid-data ta' dan id-depożitu.
            
         
         
            Artikolu 32
            Emendi
            
               1.   Il-Kunsill Internazzjonali taż-Żebbuġ jista', permezz tal-Kunsill tal-Membri, jemenda dan il-Ftehim b'kunsens.
            
            
               2.   Il-Kunsill tal-Membri għandu jiffissa data sa liema l-membri għandhom jinnotifikaw lid-depożitarju bl-aċċettazzjoni tagħhom tal-emenda inkwistjoni.
            
            
               3.   L-emenda għandha tidħol fis-seħħ 90 jum wara li d-depożitarju jkun irċieva notifika tal-aċċettazzjoni tagħha mill-membri kollha. Jekk dan ir-rekwiżit ma jiġix sodisfatt sad-data ffissata mill-Kunsill tal-Membri skont il-paragrafu 2 ta' dan l-Artikolu, l-emenda għandha titqies bħala rtirata.
            
            
               4.   L-aġġornamenti tal-Anness A skont l-Artikolu 11(5) ma għandhomx, għall-finijiet ta' dan l-Artikolu, jitqiesu bħala emendi.
            
         
         
            Artikolu 33
            L-irtirar
            
               1.   Kull membru jista' jirtira minn dan il-Ftehim f'kull żmien wara d-dħul fis-seħħ ta' dan il-Ftehim billi jagħti avviż ta' rtirar bil-miktub lid-depożitarju. Il-membru għandu fl-istess ħin jinforma bil-miktub lill-Kunsill Internazzjonali taż-Żebbuġ bl-azzjoni li jkun ħa.
            
            
               2.   L-irtirar taħt dan l-Artikolu jsir effettiv 90 jum wara li d-depożitarju jkun irċieva l-avviż.
            
         
         
            Artikolu 34
            Esklużjoni
            Mingħajr preġudizzju għall-Artikolu 26, jekk il-Kunsill tal-Membri jikkonkludi li xi membru jkun kiser l-obbligi tiegħu taħt dan il-Ftehim u b'żieda jiddetermina li dak il-ksur sinjifikament ifixkel l-operat ta' dan il-Ftehim, huwa jista', b'deċiżjoni motivata tal-membri l-oħrajn, meħuda b'kunsens u fl-assenza tal-membru kkonċernat, jeskludi lil dak il-membru minn dan il-Ftehim. Il-Kunsill Internazzjonali taż-Żebbuġ għandu jinnotifika minnufih lid-depożitarju bid-deċiżjoni tiegħu. Il-membru kkonċernat għandu jtemm milli jkun Parti għal dan il-Ftehim 30 jum wara d-data tad-deċiżjoni tal-Kunsill tal-Membri. L-ebda obbligu finanzjarju ġdid ma jseħħ wara d-data tad-deċiżjoni li jiġi eskluż il-membru.
         
         
            Artikolu 35
            Ħlas għas-saldu ta' kontijiet
            
               1.   Il-Kunsill tal-Membri għandu jiddetermina kwalunkwe saldu ta' kontijiet bil-mod li huwa jqis ġust, billi jqis l-impenji kollha li jinvolvu konsegwenzi ġuridiċi għall-Kunsill Internazzjonali taż-Żebbuġ u li jkollhom riperkussjonijiet fuq il-kontribuzzjonijiet ta' membru li jkun irtira minn dan il-Ftehim jew li ġie eskluż mill-Kunsill Internazzjonali taż-Żebbuġ jew li b'mod ieħor ma jkunx għadu Parti għal dan il-Ftehim, kif ukoll iż-żmien meħtieġ biex tiġi żgurata tranżizzjoni adegwata, b'mod partikolari meta tali impenji jkollhom jitwaqqfu.
               Minkejja d-dispożizzjonijiet tas-subparagrafu ta' hawn fuq, tali membru għandu jkun marbut li jħallas kwalunkwe ammont dovut minnu lill-Kunsill Internazzjonali taż-Żebbuġ għall-perjodu li matulu kien membru.
            
            
               2.   Malli jintemm dan il-Ftehim, ebda membru msemmi fil-paragrafu 1 ma għandu jkollu dritt għal xi sehem mir-rikavat tal-likwidazzjoni jew mill-assi oħrajn tal-Kunsill Internazzjonali taż-Żebbuġ; lanqas ma għandu jinżamm responsabbli għal xi parti tad-defiċit, jekk ikun hemm, tal-Kunsill Internazzjonali taż-Żebbuġ.
            
         
         
            Artikolu 36
            Perjodu ta' żmien, estensjoni u terminazzjoni
            
               1.   Dan il-Ftehim għandu jibqa' fis-seħħ sal-31 ta' Diċembru 2026.
            
            
               2.   Il-Kunsill tal-Membri jista' jestendi dan il-Ftehim. Il-Kunsill tal-Membri għandu jinnotifika kwalunkwe tali estensjoni lid-depożitarju. Kull membru li ma jaċċettax kwalunkwe tali estensjoni ta' dan il-Ftehim għandu jinforma lill-Kunsill Internazzjonali taż-Żebbuġ u jtemm li jkun Parti Kontraenti għal dan il-Ftehim mill-bidu tal-perjodu tal-estensjoni.
            
            
               3.   Jekk, qabel il-31 ta' Diċembru 2026 jew qabel l-iskadenza tal-perjodu ta' estensjoni kif deċiż mill-Kunsill tal-Membri, ikun ġie nnegozjat ftehim ġdid mill-Kunsill tal-Membri iżda jkun għadu ma daħalx fis-seħħ kemm jekk definittivament kif ukoll jekk b'mod provviżorju, dan il-Ftehim għandu jibqa' fis-seħħ għal perjodu massimu ta' 12-il xahar mid-data ta' skadenza tiegħu sad-dħul fis-seħħ tal-ftehim il-ġdid.
            
            
               4.   Il-Kunsill tal-Membri jista' jiddeċiedi li jtemm dan il-Ftehim b'kunsens. L-obbligi tal-membri għandhom ikomplu sad-data tat-tmiem kif stabbilita mill-Kunsill tal-Membri.
            
            
               5.   Minkejja l-iskadenza jew it-terminazzjoni ta' dan il-Ftehim, il-Kunsill Internazzjonali taż-Żebbuġ jista' jkompli jeżisti kemm ikun meħtieġ għall-għan li jwettaq il-likwidazzjoni tal-Kunsill Internazzjonali taż-Żebbuġ, inkluż il-ħlas għas-saldu tal-kontijiet, u għandu matul dak il-perjodu jkollu dawk is-setgħat u funzjonijiet li jistgħu jkunu meħtieġa għal dawn l-għanijiet.
            
            
               6.   Il-Kunsill Internazzjonali taż-Żebbuġ għandu jinnotifika lid-depożitarju b'kull deċiżjoni meħuda taħt dan l-Artikolu.
            
         
         
            Artikolu 37
            Riżervi
            Riservi ma jistgħux isiru dwar xi dispożizzjoni ta' dan il-Ftehim.
            BIX-XHIEDA TA' DAN IS-SOTTOSKRITTI, li huma debitament awtorizzati għal hekk, iffirmaw dan il-Ftehim fid-dati indikati.
            Magħmul f'Ġinevra fid-9 ta' Ottubru 2015, it-testi ta' dan il-Ftehim huma fil-lingwa Għarbija, Ingliża, Franċiża u Spanjola, b'kull wieħed minnhom ugwalment awtentiku.
         
         
            (*1)  Il-lista tal-parteċipanti ġiet ippubblikata bħala dokument TD/OLIVE OIL.11/INF.1.
      
      
         
            ANNESS A
            
               L-ISHMA TA' PARTEĊIPAZZJONI GĦALL-BAĠIT TAL-ORGANIZZAZZJONI KIF STABBILITI SKONT L-ARTIKOLU 11
            
            
                        L-Albanija
                     
                     
                        5
                     
                  
                        L-Alġerija
                     
                     
                        19
                     
                  
                        L-Arġentina
                     
                     
                        18
                     
                  
                        L-Eġittu
                     
                     
                        23
                     
                  
                        L-Unjoni Ewropea
                     
                     
                        717
                     
                  
                        Ir-Repubblika Iżlamika tal-Iran
                     
                     
                        5
                     
                  
                        L-Iraq
                     
                     
                        5
                     
                  
                        L-Iżrael
                     
                     
                        5
                     
                  
                        Il-Ġordan
                     
                     
                        8
                     
                  
                        Il-Libanu
                     
                     
                        6
                     
                  
                        Il-Libja
                     
                     
                        5
                     
                  
                        Il-Marokk
                     
                     
                        41
                     
                  
                        Il-Montenegro
                     
                     
                        5
                     
                  
                        It-Tuneżija
                     
                     
                        67
                     
                  
                        It-Turkija
                     
                     
                        66
                     
                  
                        L-Urugwaj
                     
                     
                        5
                     
                  
                        
                           Total:
                        
                     
                     
                        
                           1 000 
                        
                     
                  
      
      
         
            ANNESS B
            
               DEŻINJAZZJONIJIET U DEFINIZZJONIJIET TA' ŻJUT TAŻ-ŻEBBUĠA U TA' ŻJUT MIR-RESIDWI TAŻ-ŻEBBUĠ
            
            Id-deżinjazzjonijiet taż-żjut taż-żebbuġa u żjut mir-residwi taż-żebbuġ huma mogħtija hawn taħt mad-definizzjoni li tikorrispondi għal kull deżinjazzjoni:
            I.   Żejt taż-żebbuġa
            
            A.   Żjut taż-żebbuġa verġni: żjut miksubin mill-frott tas-siġra taż-żebbuġ (Olea europaea L.) unikament b'mezzi mekkaniċi jew mezzi fiżiċi oħrajn taħt kundizzjonijiet, partikolarment kundizzjonijiet termali, li ma jwasslux għad-deterjorazzjoni taż-żejt, u li ma jkunux għaddew minn xi trattament minbarra ħasil, tferriegħ, ċentrifugazzjoni u filtrazzjoni. Iż-żjut taż-żebbuġa verġni għandhom jiġu klassifikati u deżinjati kif ġej:
            
                        (a)
                     
                     
                        Żjut taż-żebbuġa verġni tajbin għall-konsum kif ikunu:
                        (i)   Żejt taż-żebbuġa straverġni: żejt taż-żebbuġa verġni li l-karatteristiċi fiżikokimiċi u organolettiċi tiegħu jikkorrispondu għal dawk stabbiliti fl-istandard tal-kummerċjalizzazzjoni tal-Kunsill Internazzjonali taż-Żebbuġ previsti għal din il-kategorija;
                        (ii)   Żejt taż-żebbuġa verġni: żejt taż-żebbuġa verġni li l-karatteristiċi fiżikokimiċi u organolettiċi tiegħu jikkorrispondu għal dawk stabbiliti fl-istandard tal-kummerċjalizzazzjoni tal-Kunsill Internazzjonali taż-Żebbuġ previsti għal din il-kategorija;
                        (iii)   Żejt taż-żebbuġa verġni ordinarju: żejt taż-żebbuġa verġni li l-karatteristiċi fiżikokimiċi u organolettiċi tiegħu jikkorrispondu għal dawk stabbiliti fl-istandard tal-kummerċjalizzazzjoni tal-Kunsill Internazzjonali taż-Żebbuġ previsti għal din il-kategorija (1);
                     
                  
                        (b)
                     
                     
                        Iż-żjut taż-żebbuġa verġni li jeħtieġu trattament qabel il-konsum tagħhom:
                        (i)   Żejt taż-żebbuġa verġni lampante: żejt taż-żebbuġa verġni li l-karatteristiċi fiżikokimiċi u organolettiċi tiegħu jikkorrispondu għal dawk stabbiliti fl-istandard tal-kummerċjalizzazzjoni tal-Kunsill Internazzjonali taż-Żebbuġ previsti għal din il-kategorija. Huwa maħsub biex jiġi raffinat bil-għan li jintuża għall-konsum mill-bniedem jew maħsub għal użi tekniċi.
                     
                  B.   Żejt taż-żebbuġa raffinat: żejt taż-żebbuġa miksub bir-raffinazzjoni taż-żejt taż-żebbuġa verġni, li l-karatteristiċi fiżikokimiċi u organolettiċi tiegħu jikkorrispondu għal dawk stabbiliti fl-istandard tal-kummerċjalizzazzjoni tal-Kunsill Internazzjonali taż-Żebbuġ previsti għal din il-kategorija (2).
            C.   Żejt taż-żebbuġa magħmul minn taħlita ta' żejt taż-żebbuġa raffinat u żjut taż-żebbuġa verġni: żejt li jikkonsisti f'taħlita ta' żejt taż-żebbuġa raffinat u żjut taż-żebbuġa verġni tajbin għall-konsum kif inhuma, li l-karatteristiċi fiżikokimiċi u organolettiċi tiegħu jikkorrispondu għal dawk stabbiliti fl-istandard tal-kummerċjalizzazzjoni tal-Kunsill Internazzjonali taż-Żebbuġ previsti għal din il-kategorija.
            II.   Iż-żejt mir-residwi taż-żebbuġ (3)
            
            huwa ż-żejt li jinkiseb bit-trattament tar-residwi taż-żebbuġ b'solventi jew trattamenti fiżiċi oħrajn tar-residwi taż-żebbuġ, bl-esklużjoni ta' żjut miksuba minn proċessi ta' riesterifikazzjoni u ta' kull taħlit ma' żjut ta' xi tip ieħor. Huwa soġġett għall-klassifikazzjoni li ġejja:
            A.   Żejt mir-residwi taż-żebbuġ mhux raffinat: żejt mir-residwi taż-żebbuġ li l-karatteristiċi fiżikokimiċi u organolettiċi tiegħu jikkorrispondu għal dawk stabbiliti fl-istandard tal-kummerċjalizzazzjoni tal-Kunsill Internazzjonali taż-Żebbuġ previsti għal din il-kategorija. Huwa maħsub biex jiġi raffinat bil-għan li jintuża għall-konsum mill-bniedem jew maħsub għal użi tekniċi.
            B.   Żejt mir-residwi taż-żebbuġ raffinat: żejt li jinkiseb mir-raffinazzjoni taż-żejt mir-residwi taż-żebbuġ mhux raffinat, li l-karatteristiċi fiżikokimiċi tiegħu jikkorrispondu għal dawk stabbiliti fl-istandard tal-kummerċjalizzazzjoni tal-Kunsill Internazzjonali taż-Żebbuġ previsti għal din il-kategorija (4).
            C.   Żejt mir-residwi taż-żebbuġ magħmul minn taħlita ta' żejt mir-residwi taż-żebbuġ raffinat u żjut taż-żebbuġa verġni: żejt li jikkonsisti f'taħlita ta' żejt mir-residwi taż-żebbuġ raffinat u żjut taż-żebbuġa verġni tajbin għall-konsum kif inhuma, li l-karatteristiċi fiżikokimiċi u organolettiċi tiegħu jikkorrispondu għal dawk stabbiliti fl-istandard tal-kummerċjalizzazzjoni tal-Kunsill Internazzjonali taż-Żebbuġ previsti għal din il-kategorija. Fl-ebda każ din it-taħlita ma għandha tissejjaħ“żejt taż-żebbuġa”.
            
               (1)  Dan il-prodott jista' biss jinbiegħ direttament lill-konsumaturi jekk il-pajjiż tal-bejgħ bl-imnut jippermetti. Jekk dan ma jkunx permess, id-deżinjazzjoni ta' dan il-prodott għandha tkun konformi mad-dispożizzjonijiet legali tal-pajjiż ikkonċernat.
            
               (2)  Dan il-prodott jista' biss jinbiegħ direttament lill-konsumaturi jekk il-pajjiż tal-bejgħ bl-imnut jippermetti.
            
               (3)  Iż-żejt mir-residwi taż-żebbuġ ma jistax jinbiegħ taħt id-deżinjazzjoni jew definizzjoni “żejt taż-żebbuġa”.
            
               (4)  Dan il-prodott jista' biss jinbiegħ direttament lill-konsumaturi jekk il-pajjiż tal-bejgħ bl-imnut jippermetti
         
      
      
         
            ANNESS C
            
               DEŻINJAZZJONIJIET U DEFINIZZJONIJIET TAT-TIPI TAŻ-ŻEBBUĠ TAL-MEJDA
            
            Iż-żebbuġ tal-mejda għandu jiġi kklassifikat f'wieħed mit-tipi li ġejjin:
            (i)   Żebbuġ aħdar: frott miġbur matul il-perjodu ta' sajran, qabel ma jbiddel il-kulur u meta jkun laħaq daqs normali. Il-kulur tiegħu jista' jvarja minn aħdar għal isfar lewn it-tiben;
            (ii)   Żebbuġ li jbiddel il-kulur: frott miġbur qabel is-sajran komplet, fil-bidla tal-kulur. Il-kulur tiegħu jista' jvarja minn roża għal roża lewn l-inbid jew kannella;
            (iii)   Żebbuġ iswed: frott miġbur fil-mument li jkun laħaq is-sajran komplet tiegħu, jew ftit qabel. Il-kulur tiegħu jista' jvarja minn iswed jagħti fil-ħamrani għal kannella skur, kif ukoll iswed jagħti fil-vjola, vjola skur u iswed lewn iż-żebbuġ.
            Il-preparazzjonijiet kummerċjali taż-żebbuġ tal-mejda, inkluż f'ċerti tipi ta' proċessar, għandhom ikunu regolati mill-istandards kummerċjali applikabbli tal-Kunsill Internazzjonali taż-Żebbuġ.